ΙΔΙΟΤΗΤΕΣ ΤΟΥ ΧΡΩΜΑΤΟΣ

**Βασικά και δευτερεύοντα χρώματα**

Τα χρώματα συμπεριφέρονται διαφορετικά, ανάλογα με το αν ο καλλιτέχνης χρησιμοποιεί φως ή μπογιές. Το λευκό φως είναι το σύνολο όλων των χρωμάτων, δηλαδή εάν αναμείξουμε όλα τα χρώματα θα έχουμε λευκό. Αυτό, όμως, δεν ισχύει για τις χρωματικές ύλες που χρησιμοποιούν οι ζωγράφοι, εάν αναμείξουμε όλα τα χρώματα θα έχουμε ένα μαύρο ή ένα καφέ – γκρι. Στην περίπτωση του φωτός, τα βασικά χρώματα είναι το μπλε, το πράσινο και το κόκκινο και η μείξη τους μας δίνει το λευκό. Στην περίπτωση της ζωγραφικής, βασικά είναι τα χρώματα μπλε, κόκκινο και κίτρινο, αυτά, δηλαδή που δεν μπορούν να παρασκευαστούν από καμιά άλλη ανάμειξη.



Ο χρωματικός κύκλος αποτελείται από τα τρία βασικά χρώματα, από τα τρία δευτερεύοντα που προκύπτουν από τις μίξεις των βασικών και έξι που συνδυάζουν τα παραπάνω σε διαφορετικές ποσότητες.



Τα τρία βασικά χρώματα απέχουν το ίδιο στον χρωματικό κύκλο και σχηματίζουν ένα ισοσκελές τρίγωνο μέσα στον κύκλο.



Από την ανάμειξη των βασικών χρωμάτων ανά ζεύγη προκύπτουν τα δευτερεύοντα χρώματα και αυτά είναι το πράσινο, το μωβ και το πορτοκαλί.



Όπως τα βασικά, έτσι και τα δευτερεύοντα απέχουν εξίσου το ίδιο μέσα στον χρωματικό κύκλο.



Το κάθε βασικό χρώμα έχει το συμπληρωματικό του, το οποίο βρίσκεται αντιδιαμετρικά στον χρωματικό κύκλο. Έτσι, τα ζευγάρια των αντίθετων χρωμάτων είναι:

 Κόκκινο – πράσινο

 Κίτρινο – μωβ

 Μπλε – πορτοκαλί

Για να φτιάξουμε το συμπληρωματικό χρώμα ενός βασικού πρέπει να αναμίξουμε τα άλλα δύο βασικά, για παράδειγμα το συμπληρωματικό του κόκκινου είναι το πράσινο, που κατασκευάζεται από την ανάμειξη του κίτρινου και του μπλε. Οι ποσότητες των χρωμάτων που αναμιγνύονται πρέπει να είναι σε ίση ποσότητα, ώστε το αποτέλεσμα να μην τείνει ούτε προς το ένα χρώμα, ούτε προς το άλλο.

Τα χρώματα τρίτου βαθμού σχηματίζονται από τη μίξη ενός βασικού με ένα συμπληρωματικό χρώμα. Τα χρώματα αυτά έχουν ονόματα που προκύπτουν από τις δύο βασικές πηγές μίξης τους, δηλαδή κόκκινο – μωβ, κόκκινο – πορτοκαλί, κίτρινο – πορτοκαλί, μπλε – μωβ, μπλε – πράσινο και κίτρινο – πράσινο.



ΑΣΚΗΣΕΙΣ

1. Τα βασικά είναι τα χρώματα μπλε, ……………… και κίτρινο, αυτά, δηλαδή που δεν μπορούν να ……………………. από καμιά άλλη ανάμειξη.
2. Για να φτιάξουμε το …………………… χρώμα ενός βασικού πρέπει να αναμίξουμε τα άλλα δύο …………………….., για παράδειγμα το ………………………. του κόκκινου είναι το ……………………….